Francia hexagonalis in eisdem fere terris iacet quibus nomen apud Graecos antiquos Celtice fuit, apud Romanos Gallia: ob conquisitionem Francorum plenius interdum Francogallia (appellatio e nominibus Latinis Franci et Gallia tempore mediaevali adhibitis composita. appellatur, brevius Francia iuxta nomen vulgare, sed ob historiam antiquam apud hodiernos nonnullos Gallia. Incolae ipsi Britonice tali modo Bro-C'hall ('Terra Gallorum') appellant, sed Vasconice Frantzia, Occitanice França, et in lingua civitatis (ob easdem rationes aut Francogallica aut Francica sive Gallica nuncupata) France /ˈfʁɑ̃s/. Civitas rite et plenius La république française ('respublica Francica') nuncupatur.